KOMISSION TÄYTÄNTÖÖNPANOASETUS (EU) 2019/66,

annettu 16 päivänä tammikuuta 2019,

säännöistä, jotka koskevat yhdenmukaisia käytännön järjestelyjä virallisen valvonnan suorittamiseksi kasveille, kasvituotteille ja muille tavaroille sen todentamiseksi, noudatetaanko kyseisiin tavaroihin sovellettavia kasvintuhoojien torjumista koskevista suojatoimenpiteistä annettuja unionin sääntöjä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (virallista valvontaa koskeva asetus) (1) ja erityisesti sen 22 artiklan 3 kohdan,

sekä katsoo seuraavaa:

(1) Virallista valvontaa olisi suoritettava vähintään kerran vuodessa niiden ammattimaisten toimijoiden, joilla on lupa myöntää kasvipasseja Euroopan parlamentin ja neuvoston asetuksen (EU) 2016/2031 (2) 84 artiklan 1 kohdan mukaisesti, tiloissa ja tarvittaessa muissa niiden käyttämissä paikoissa. Tämä on tarpeen, jotta varmistetaan säännöllinen ja johdonmukainen valvonta, joka kattaa asianomaisten kasvien tuotantokierrot ja myös kaikkien merkityksellisten tuhoojien ja niiden vektorien elinkierron.

(2) Valvonnan tiheydessä olisi otettava huomioon asetuksen (EU) 2016/2031 92 artiklan 1 kohdassa tarkoitetut vähintään kerran vuodessa tehtävät tarkastukset ja siinä tarkoitettu tarvittaessa suoritettava näytteenotto ja testaus sen varmistamiseksi, että kyseisen asetuksen nojalla tehtäviä tarkastuksia ja sen nojalla suoritettavaa näytteenottoa ja testausta ei toisteta tämän asetuksen nojalla.

(3) Jos on tarpeen, toimivaltaiset viranomaiset voivat riskeihin liittyvien kriteerien pohjalta tihentää virallista valvontaa niiden ammattimaisten toimijoiden, joilla on lupa myöntää kasvipasseja asetuksen (EU) 2016/2031 84 artiklan 1 kohdan mukaisesti, tiloissa ja tarvittaessa muissa niiden käyttämissä paikoissa.

(4) Ammattimaiset toimijat, jotka ovat toteuttaneet vähintään kahden peräkkäisen vuoden ajan asetuksen (EU) 2016/2031 91 artiklan mukaista tuhoojariskin hallintasuunnitelmaa, tarjoavat luotettavammat takeet kasvinsuojelun tasosta tiloissaan ja tarvittaessa muissa käyttämissään paikoissa. Tämän vuoksi on aiheellista sallia toimivaltaisten viranomaisten harventaa kyseisiin toimijoihin kohdistuvaa virallista valvontaa tapahtuvaksi vähintään kahden vuoden välein.

(5) Niiden ammattimaisten toimijoiden, joilla on lupa myöntää kasvipasseja asetuksen (EU) 2016/2031 84 artiklan 1 kohdan mukaisesti, tiloissa ja tarvittaessa muissa niiden käyttämissä paikoissa olisi järjestettävä vähintään yksi virallinen valvontakerta johdanto-osan 1 kappaleessa tarkoitetun virallisen valvonnan lisäksi, jos ne ovat sellaisten asetuksen (EU) 2016/2031 2 artiklan 1 kohdassa määriteltyjen kasvien, 2 kohdassa määriteltyjen kasvituotteiden ja 5 kohdassa määriteltyjen muiden tavaroiden alkuperäpaikka, jotka on kasvatettu ainakin osan elämästään tai jotka ovat sijainneet kyseisen asetuksen 18 artiklan 1 kohdan mukaisesti muodostetulla rajatulla alueella ja joiden voidaan olettaa olevan sen tuhoojan saastuttamia, jonka torjumiseksi kyseinen rajattu alue on muodostettu. Kyseinen ylimääräinen virallinen valvonta olisi suoritettava mahdollisimman lähellä sitä ajankohtaa, jona kyseiset kasvit, kasvituotteet ja muut tavarat siirretään pois kyseiseltä rajatulta alueelta tai kyseisen rajatun alueen saastuneelta alueelta puskurialueelle. Tämä on tarpeen sen varmistamiseksi, ettei mitään kasvinterveysriskejä ilmene tavanomaisen virallisen valvonnan jälkeen ja ennen kasvien, kasvituotteiden ja muiden tavaroiden siirtämistä pois rajatulta alueelta tai saastuneelta alueelta puskurialueelle.

(6) Kasvinsuojelun asianmukaisen tason ja kasvien unionin alueelle tuonnin ja siitä koituvien riskien tehokkaan valvonnan varmistamiseksi toimivaltaisten viranomaisten olisi silloin, kun asetuksen (EU) 2016/2031 73 artiklan ensimmäisessä kohdassa tarkoitettuja kasveja tuodaan unionin alueelle, suoritettava virallinen valvonta vähintään 1 prosentille kyseisten kasvien lähetyksistä unioniin saavuttaessa.

(7) Virallista valvontaa olisi suoritettava vähintään kerran vuodessa niiden ammattimaisten toimijoiden, joilla on lupa tehdä puiseen pakkausmateriaaliin asetuksen (EU) 2016/2031 98 artiklan 1 kohdassa tarkoitettu merkki, tiloissa ja tarvittaessa muissa niiden käyttämissä paikoissa. Tämä on tarpeen, jotta varmistetaan säännöllinen ja johdonmukainen valvonta, joka kattaa tämäntyyppisen materiaalin tuotantoon ja kauppaan liittyvät kasvinterveysriskit. Jos on tarpeen, toimivaltaiset viranomaiset voivat riskeihin liittyvien kriteerien pohjalta tihentää virallista valvontaa niiden ammattimaisten toimijoiden, joilla on lupa tehdä puiseen pakkausmateriaaliin asetuksen (EU) 2016/2031 98 artiklan 1 kohdassa tarkoitettu merkki, tiloissa ja tarvittaessa muissa niiden käyttämissä paikoissa.

(8) Koska asetuksia (EU) 2016/2031 ja (EU) 2017/625 sovelletaan 14 päivästä joulukuuta 2019, myös tätä asetusta olisi sovellettava kyseisestä päivästä.

(9) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Niihin ammattimaisiin toimijoihin, joilla on lupa myöntää kasvipasseja, kohdistuvan virallisen valvonnan yhdenmukainen tiheys Toimivaltaisten viranomaisten on suoritettava virallista valvontaa vähintään kerran vuodessa niiden ammattimaisten toimijoiden, joilla on lupa myöntää kasvipasseja asetuksen (EU) 2016/2031 84 artiklan 1 kohdan mukaisesti, tiloissa ja tarvittaessa muissa niiden käyttämissä paikoissa. Tähän viralliseen valvontaan on sisällyttävä tarkastuksia ja, kun epäillään kasvinterveyteen kohdistuvia riskejä, asetuksen (EU) 2016/2031 92 artiklan 1 kohdassa tarkoitettu näytteenotto ja testaus. Kyseinen valvonta on toteutettava merkityksellisten tuhoojien tai niiden merkkien tai oireiden esiintymisen mahdollisen havaitsemisen kannalta tarkoituksenmukaisimpana ajankohtana.

2 artikla Niihin ammattimaisiin toimijoihin, joilla on lupa myöntää kasvipasseja, kohdistuvan virallisen valvonnan tihentäminen Toimivaltaiset viranomaiset voivat tihentää 1 artiklassa tarkoitettua virallista valvontaa riskien niin edellyttäessä ottaen huomioon vähintään seuraavat seikat: a) kyseisissä tiloissa ja tarvittaessa muissa paikoissa tuotettujen kasvien tiettyyn heimoon, sukuun tai lajiin tai kasvituotteisiin kohdistuva lisääntynyt kasvinterveysriski, jolloin useampi kuin yksi valvontakerta on tarpeen tuhoojan biologian tai ympäristöolosuhteiden vuoksi; b) tiettyjen kasvien, kasvituotteiden tai muiden tavaroiden alkuperään tai lähtöpaikkaan unionissa liittyvät kasvinterveysriskit; c) tuotantokiertojen lukumäärä vuodessa; d) ammattimaisen toimijan aikaisempi asetusten (EU) 2016/2031 ja (EU) 2017/625 sovellettavien säännösten noudattaminen; e) käytettävissä oleva infrastruktuuri sekä ammattimaisen käyttäjän tilojen ja tarvittaessa muiden sen käyttämien paikkojen sijainti.

3 artikla Niihin ammattimaisiin toimijoihin, joilla on lupa myöntää kasvipasseja, kohdistuvan virallisen valvonnan harventaminen Toimivaltaiset viranomaiset voivat harventaa 1 artiklassa tarkoitettua virallista valvontaa tapahtuvaksi vähintään kahden vuoden välein riskien salliessa ja, jos seuraavat edellytykset täyttyvät: a) ammattimainen toimija on toteuttanut vähintään kahden peräkkäisen vuoden ajan asetuksen (EU) 2016/2031 91 artiklan mukaista tuhoojariskin hallintasuunnitelmaa; b) toimivaltainen viranomainen on todennut, että kyseisellä suunnitelmalla on tehokkaasti vähennetty merkityksellisiä kasvinterveysriskejä ja että asianomainen ammattimainen toimija on noudattanut asetusten (EU) 2016/2031 ja (EU) 2017/625 sovellettavia säännöksiä.

4 artikla Niihin kasveihin, kasvituotteisiin ja muihin tavaroihin, joilla on tietty alkuperä tai lähtöpaikka unionissa, kohdistuvan virallisen valvonnan yhdenmukainen vähimmäistiheys 1. Niiden ammattimaisten toimijoiden, joilla on lupa myöntää kasvipasseja asetuksen (EU) 2016/2031 84 artiklan 1 kohdan mukaisesti, tiloissa ja tarvittaessa muissa niiden käyttämissä paikoissa on järjestettävä vähintään yksi virallinen valvontakerta 1 artiklassa tarkoitetun virallisen valvonnan lisäksi, jos ne ovat sellaisten asetuksen (EU) 2016/2031 2 artiklan 1 kohdassa määriteltyjen kasvien, 2 kohdassa määriteltyjen kasvituotteiden ja 5 kohdassa määriteltyjen muiden tavaroiden alkuperäpaikka, jotka on kasvatettu ainakin osan elämästään tai jotka ovat sijainneet kyseisen asetuksen 18 artiklan 1 kohdan mukaisesti muodostetulla rajatulla alueella ja joiden voidaan olettaa olevan sen tuhoojan saastuttamia, jonka torjumiseksi kyseinen rajattu alue on muodostettu. Kyseinen ylimääräinen virallinen valvonta on suoritettava mahdollisimman lähellä sitä ajankohtaa, jona kyseiset kasvit, kasvituotteet ja muut tavarat siirretään pois kyseiseltä rajatulta alueelta tai kyseisen rajatun alueen saastuneelta alueelta puskurialueelle. 2. Toimivaltaisten viranomaisten on suorittaessaan 1 kohdassa tarkoitettua virallista valvontaa arvioitava seuraavia seikkoja: a) riski, että kasveissa, kasvituotteissa ja muissa tavaroissa on kyseinen tuhooja; b) kyseisen tuhoojan mahdollisten vektorien esiintymisen riski ottaen huomioon lähetysten alkuperä tai lähtöpaikka unionissa, kasvien alttius saastumiselle ja se, noudattaako siirtämisestä vastaava ammattimainen toimija mahdollisia muita kyseisen tuhoojan hävittämiseksi tai sen leviämisen estämiseksi toteutettuja toimenpiteitä.

5 artikla Asetuksen (EU) 2016/2031 73 artiklan ensimmäisessä kohdassa tarkoitettuihin kasveihin kohdistuvan virallisen valvonnan yhdenmukainen vähimmäistiheys Asetuksen (EU) 2016/2031 73 artiklan ensimmäisessä kohdassa tarkoitettujen, unioniin tulevien kasvien lähetyksistä vähintään 1 prosentille on tehtävä tunnistustarkastukset ja fyysiset tarkastukset.

6 artikla Niihin ammattimaisiin toimijoihin, joilla on lupa tehdä merkki puiseen pakkausmateriaaliin, kohdistuvan virallisen valvonnan yhdenmukainen tiheys Toimivaltaisten viranomaisten on suoritettava virallista valvontaa vähintään kerran vuodessa niiden ammattimaisten toimijoiden, joilla on lupa tehdä puiseen pakkausmateriaaliin asetuksen (EU) 2016/2031 98 artiklan 1 kohdassa tarkoitettu merkki, tiloissa ja tarvittaessa muissa niiden käyttämissä paikoissa. Tähän valvontaan on sisällyttävä asetuksen (EU) 2016/2031 98 artiklan 3 kohdassa tarkoitettu valvonta.

7 artikla Niihin ammattimaisiin toimijoihin, joilla on lupa tehdä merkki puiseen pakkausmateriaaliin, kohdistuvan virallisen valvonnan tihentäminen Toimivaltaiset viranomaiset voivat tihentää 6 artiklassa tarkoitettua virallista valvontaa riskien niin edellyttäessä ottaen huomioon yhden tai useamman seuraavista seikoista: a) tuhoojien esiintymiseen unionin alueella liittyvät lisääntyneet kasvinterveysriskit; b) puinen pakkausmateriaali, muut kasvit, kasvituotteet tai muut tavarat, joista on löydetty kasvintuhoojia; c) ammattimaisen toimijan aikaisempi asetusten (EU) 2016/2031 ja (EU) 2017/625 sovellettavien säännösten noudattaminen; d) käytettävissä oleva infrastruktuuri sekä ammattimaisen käyttäjän tilojen ja tarvittaessa muiden sen käyttämien paikkojen sijainti.

8 artikla Voimaantulo ja soveltaminen Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 14 päivästä joulukuuta 2019.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 16 päivänä tammikuuta 2019. Komission puolesta Puheenjohtaja Jean-Claude JUNCKER

(1) EUVL L 95, 7.4.2017, s. 1.

(2) Euroopan parlamentin ja neuvoston asetus (EU) 2016/2031, annettu 26 päivänä lokakuuta 2016, kasvintuhoojien vastaisista suojatoimenpiteistä, Euroopan parlamentin ja neuvoston asetusten (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta (EUVL L 317, 23.11.2016, s. 4).